তথ্যবিবরণী নম্বর : ৫০৭৩

**বিদেশ গমনেচ্ছুদের জন্য আরো ২১টি বেসরকারি স্বাস্থ্য প্রতিষ্ঠানকে**

**কোভিড-১৯ মুক্ত সনদ প্রদানের অনুমতি**

ঢাকা, ১১ পৌষ (২৬ ডিসেম্বর) :

 স্বাস্থ্য অধিদপ্তরের মতামতের পরিপ্রেক্ষিতে বিদেশ গমনেচ্ছু যাত্রীদের জন্য কোভিড-১৯ মুক্ত সনদ প্রদানের জন্য আজ আরো ২১টি বেসরকারি স্বাস্থ্য প্রতিষ্ঠান/আরটি-পিসিআর ল্যাবকে অনুমতি প্রদান করা হয়েছে।

 বেসরকারি স্বাস্থ্য প্রতিষ্ঠান/আরটি-পিসিআর ল্যাবগুলো হলোঃ

 ঢাকার ধানমন্ডিতে আনোয়ার খান মডার্ন মেডিকেল কলেজ হাসপাতাল; ঢাকার পরিবাগে নোভাস ক্লিনিক্যাল রিসার্চ সার্ভিস লিমিটেড; গাজীপুরের টঙ্গীতে ইন্টারন্যাশনাল মেডিকেল কলেজ হাসপাতাল; ঢাকার গ্রিন রোডে গ্রিন লাইফ মেডিকেল কলেজ হাসপাতাল; ঢাকার আব্দুল্লাহপুরে আইচি হাসপাতাল লিঃ; বগুড়ায় টিএমএসএস মেডিকেল কলেজ এন্ড রাফাতুল্লাহ কমিউনিটি হাসপাতাল; ঢাকার মিরপুরে মেডিনোভা মেডিকেল সার্ভিসেস; ঢাকার মিরপুরে আলোক হেলথ কেয়ার লিঃ; ঢাকার শ্যামলীতে হেলথ কেয়ার ডায়াগনস্টিক সেন্টার লিঃ; ঢাকার শান্তিনগরে বসুন্ধরা মেডিকেল এন্ড ডায়াগনস্টিক সেন্টার; ঢাকার পশ্চিম পান্থপথে ডিএনএ সল্যুশন লিঃ; ঢাকার সোবাহানবাগে বায়োমেড ডায়াগনস্টিক; ঢাকার রামপুরায় ডাইনামিক ল্যাব ডায়াগনস্টিক এন্ড মেডিকেল চেক আপ; ঢাকার পান্থপথে বিআরবি হসপিটাল লিমিটেড; ঢাকার তেজগাঁওয়ে সিএসবিএফ হেলথ সেন্টার; ঢাকার মালিবাগ মোড়ে প্রাইম ডায়াগনস্টিক লিমিটেড; ঢাকার উত্তর বাড্ডায় প্রেসক্রিপসন পয়েন্ট; ঢাকার মিরপুরে বাংলাদেশ ডায়াবেটিক সমিতি-বিআইএইচএস; সিলেটের উপশহর পয়েন্টে সীমান্তিক প্যাথলজি ও ডায়াগনস্টিক সেন্টার; চট্টগ্রামের পাঁচলাইশে নিজাম রোডে শেভরন ক্লিনিক্যাল ল্যাবরেটরী (প্রাঃ) লিঃ এবং কিশোরগঞ্জের বাজিতপুরে জহুরুল ইসলাম মেডিকেল কলেজ এন্ড হাসপাতাল।

 বিদেশ গমনেচ্ছু যাত্রীদের আরটি-পিসিআর পরীক্ষা বাবদ ইউজার ফি হিসেবে সর্বোচ্চ তিন হাজার টাকা নির্ধারণ করা হয়েছে। ডাটা এন্ট্রি অপারেটরদের মাধ্যমে স্বাস্থ্য অধিদপ্তরের ডিএইচআইএসটু সফ্টওয়্যারে এন্ট্রি দিতে হবে, যাতে রিপোর্ট ইমিগ্রেশন কর্তৃপক্ষ ওয়েবসাইটে দেখতে পায়। বিমান ছাড়ার ৭২ ঘণ্টা সময়ের মধ্যে নমুনা সংগ্রহ করতে হবে এবং বিমান ছাড়ার ২৪ ঘণ্টার পূর্বে রিপোর্ট প্রদান করতে হবে।

 আজ স্বাস্থ্য সেবা বিভাগের এক বিজ্ঞপ্তিতে এ তথ্য জানানো হয়েছে।

#

মাইদুল/সাহেলা/মোশারফ/সেলিম/২০২০/২৩১৫ ঘণ্টা

তথ্যবিবরণী নম্বর : ৫০৭২

**ইলিশ বাঙালি সংস্কৃতির অবিচ্ছেদ্য অংশ**

 **-- নৌপরিবহন প্রতিমন্ত্রী**

কক্সবাজার, ১১ পৌষ (২৬ ডিসেম্বর) :

 নৌপরিবহন প্রতিমন্ত্রী খালিদ মাহ্‌মুদ চৌধুরী বলেছেন, ইলিশ কক্সবাজারকে অনন্য উচ্চতায় নিয়ে গেছে। ইলিশ বাঙালি সংস্কৃতির অবিচ্ছেদ্য অংশ হিসেবে অনেক আগেই সুনাম কুড়িয়েছে। ইলিশ মাছের উৎপাদন বর্তমানে পাঁচ লাখ টনেরও বেশি। ইলিশ উৎপাদন এবং রপ্তানিতে বিশ্বের মধ্যে প্রথম বাংলাদেশ। বিশ্বে মোট ইলিশের প্রায় ৮৫ শতাংশই উৎপাদিত হয় বাংলাদেশে। মৎস্য খাতে সম্ভাবনা আরও বাড়বে কারণ বাংলাদেশের রয়েছে অপার সম্ভাবনাময় সমুদ্রসম্পদ।

 প্রতিমন্ত্রী আজ কক্সবাজার সাংস্কৃতিক কেন্দ্রে বেসরকারি সেবা সংস্থা ‘পদক্ষেপ বাংলাদেশ’ আয়োজিত আন্তর্জাতিক ইলিশ, পর্যটন ও উন্নয়ন উৎসব-২০২০ এর সমাপনী অনুষ্ঠানে প্রধান অতিথির বক্তব্যে এসব কথা বলেন।

 প্রতিমন্ত্রী বলেন, করোনাকালে বিপর্যয়ের মাঝেও সুখবর নিয়ে এসেছে আমাদের দেশের মৎস্য খাত। বিশ্বে মাছ উৎপাদন বৃদ্ধিতে ২০১৯ সালে দ্বিতীয় স্থানে উঠে এসেছে বাংলাদেশ। গত বছর রেকর্ড পরিমাণ মাছ উৎপাদন হয়েছে দেশে। স্বাদু পানির মাছ উৎপাদনে তৃতীয় স্থান ধরে রেখেছে বাংলাদেশ। বাংলাদেশে কৃতিত্ব উঠে এসেছে ইলিশ আর দেশি মাছ চাষে।

 খালিদ মাহ্‌মুদ চৌধুরী বলেন, জাতির পিতা বঙ্গবন্ধু শেখ মুজিবুর রহমানের জন্মশতবর্ষ উদযাপনের লক্ষ্যে সরকার একটি পর্যটনবান্ধব রাষ্ট্র গড়ে তুলতে সরকার নানা কার্যক্রম গ্রহণ করেছে। জন্মশতবর্ষ উদযাপনে এবারের স্লোগান হচ্ছে, ‘মুজিব বর্ষের আকর্ষণ, বাংলাদেশের পর্যটন’। পর্যটনের মাধ্যমে দেশের অর্থনৈতিক উন্নয়ন সম্ভব। প্রধানমন্ত্রী শেখ হাসিনা পর্যটন খাতে উদ্যোক্তা হওয়ার অবারিত সুযোগ সৃষ্টি করে দিয়েছেন। যার ফলে বিপুল সংখ্যক যুবক এখন পর্যটন শিল্পে উদ্যোক্তা হিসেবে অসামান্য অবদান রেখে চলেছেন।

#

জাহাঙ্গীর/নাইচ/সঞ্জীব/সেলিম/২০২০/১৯৩০ ঘণ্টা

তথ্যবিবরণী নম্বর : ৫০৭১

বিয়াক এর প্রতিষ্ঠা বার্ষিকী ওয়েবিনারে আইনমন্ত্রী

**সরকার প্রচলিত আইনসমূহে বিকল্প বিরোধ নিষ্পত্তির বিধান অন্তর্ভুক্ত করতে আগ্রহী**

ঢাকা, ১১ পৌষ (২৬ ডিসেম্বর) :

 আইন, বিচার ও সংসদ বিষয়ক মন্ত্রী আনিসুল হক বলেছেন, প্রধানমন্ত্রী শেখ হাসিনার গতিশীল নেতৃত্বে সরকার বাণিজ্যিক বিরোধ নিরসনকল্পে দেশের বিদ্যমান আইনসমূহে বিকল্প বিরোধ নিষ্পত্তির (এডিআর) বিধান অন্তর্ভুক্ত করতে নিরলসভাবে কাজ করে যাচ্ছে যাতে বিরোধ নিষ্পত্তি প্রক্রিয়া সহজতর ও সময় সাশ্রয়ী হয়।

 আজ বাংলাদেশ ইন্টারন্যাশনাল আরবিট্রেশন সেন্টার (বিয়াক) এর ৯ম প্রতিষ্ঠাবার্ষিকী উপলক্ষে আয়োজিত ওয়েবিনারে প্রধান অতিথির বক্তব্যে মন্ত্রী এ কথা বলেন। অনলাইন প্লাটফর্ম থেকে প্রচারিত ওয়েবিনারের প্রতিপাদ্য বিষয় ছিলো ‘প্রথম নয় বৎসর পূর্তি উদযাপন: বাংলাদেশে প্রাতিষ্ঠানিক বিকল্প বিরোধ নিষ্পত্তিতে বিয়াক এর প্রভাব।’

 আইনমন্ত্রী বলেন, কোভিড-১৯ থেকে উদ্ভূত অস্বাভাবিক পরিস্থিতিতে ডিজিটাল মাধ্যমে বিচার প্রক্রিয়া পরিচালনার জন্য প্রধানমন্ত্রী শেখ হাসিনার সুনির্দিষ্ট নির্দেশে সরকার ‘আদালত কর্তৃক তথ্য প্রযুক্তি ব্যবহার আইন ২০২০’ প্রণয়ন করেছে।

 মন্ত্রী বলেন, আমাদের বিচার বিভাগ ইতিমধ্যেই ভিডিও কনফারেন্সের মাধ্যমে আদালতের কার্যক্রম পরিচালনা শুরু করেছে, যদিও ভার্চুয়াল এডিআর প্রবর্তনের বিষয়ে আমাদের অনেক দূর যেতে হবে। দেশের সকল আদালতে বিচারাধীন থাকা ৩৬ লাখ মামলার প্রেক্ষাপটে এডিআরকে এগিয়ে নিয়ে যাওয়া আমাদের অবশ্য করণীয়। ফোন কনফারেন্স ও ইন্টারনেট সমর্থিত ভিডিও কনফারেন্সের মাধ্যমে নির্দেশিত এডিআর অনুশীলন করা যেতে পারে। তিনি আরো বলেন, বৈশ্বিক মহামারি দ্বারা সৃষ্ট চলমান মৃত্যু ও ধ্বংসযজ্ঞের মধ্যে টিকে থাকতে হলে এবং আমাদের অর্থনৈতিক উন্নতির ঈপ্সিত লক্ষ্য অর্জন করতে হলে এডিআর পদ্ধতির বিকল্প নেই।

 বিচারক, আইনজীবী, ব্যবসায়ী, পদস্থ সরকারী কর্মকর্তা, ব্যাংকার, শিক্ষাবিদ এবং কূটনৈতিক মিশন, আন্তর্জাতিক সংস্থা ও গণমাধ্যমের প্রতিনিধিগণ ওয়েবিনারে অংশগ্রহণ করেন।

#

রেজাউল/নাইচ/সঞ্জীব/আব্বাস/২০২০/১৮০৬ ঘণ্টা

তথ্যবিবরণী নম্বর : ৫০৭০

**পরিবেশ সুরক্ষায় পলিথিনের ব্যবহার বন্ধ করতে হবে**

 **---পরিবেশ মন্ত্রী**

জুড়ী (মৌলভীবাজার), ১১ পৌষ (২৬ ডিসেম্বর) :

 পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, নিজেদের স্বার্থে এবং পরিবেশের সুরক্ষায় ক্ষতিকর পলিথিন ব্যাগের ব্যবহার বন্ধ করতে হবে। কারণ ক্ষতিকর পলিথিন ব্যবহারের পর ফেলে দিলে শত বছরেও এটি পচে না। এগুলো অতিপ্রয়োজনীয় পানি এবং মাটিকে মারাত্মকভাবে দূষণ করছে। বিভিন্নভাবে মানুষের শরীরে প্রবেশ করে ক্যান্সারের সৃষ্টি করছে। এর বিকল্প হিসেবে পাটের ব্যাগের ব্যবহার বাড়াতে হবে। মন্ত্রী এসময় বেশি করে গাছ লাগানোর পাশাপাশি পাহাড়, টিলা কাটা এবং পুকুর ভরাট বন্ধ করারও আহ্বান জানান ।

 আজ মৌলভীবাজার জেলার পশ্চিম জুড়ী ইউনিয়নে জুড়ী নদীর উপর ৩০ মিটার দীর্ঘ 'খালের মুখ' ব্রিজের নির্মাণ কাজের ভিত্তিপ্রস্তর স্থাপন অনুষ্ঠানে প্রধান অতিথির বক্তব্যে মন্ত্রী এসব কথা বলেন।

 পরিবেশ মন্ত্রী বলেন, করোনা মহামারিকালেও বাংলাদেশের উন্নয়ন অব্যাহত রয়েছে। প্রধানমন্ত্রী শেখ হাসিনার নেতৃত্বে দেশ এগিয়ে যাচ্ছে। মানুষের ঘরে ঘরে ইতোমধ্যে বিদ্যুৎ পৌঁছে দেওয়া হয়েছে। উন্নয়নের ধারা অব্যাহত রাখতে শেখ হাসিনার কোনো বিকল্প নেই। এ সময় তিনি বঙ্গবন্ধুর ভাস্কর্যের বিরোধিতাকারীদের উদ্দেশ করে বলেন, মূর্তি ও ভাস্কর্য এক নয়। বিশ্বের অনেক মুসলিম দেশে ভাস্কর্য রয়েছে।

 জুড়ী উপজেলা নির্বাহী অফিসার আল-ইমরান রুহুল ইসলামের সভাপতিত্বে অন্যান্যের মধ্যে বক্তব্য রাখেন জুড়ী উপজেলা পরিষদের চেয়ারম্যান বীর মুক্তিযোদ্ধা এম এ মোঈদ ফারুক, এলজিইডি মৌলভীবাজারের নির্বাহী প্রকৌশলী আজীম উদ্দিন সরকার, উপজেলা আওয়ামী লীগের সাধারণ সম্পাদক মাসুক আহমেদ, উপজেলা ভাইস চেয়ারম্যান রিংকু রঞ্জন দাশ, মহিলা ভাইস চেয়ারম্যান রঞ্জিতা শর্মা, জুড়ী থানার ভারপ্রাপ্ত কর্মকর্তা সঞ্জয় চক্রবর্তী, উপজেলা প্রকৌশলী মোঃ আব্দুল মতিন, পশ্চিম জুড়ী ইউপি চেয়ারম্যান শ্রীকান্ত দাস প্রমুখ।

#

দীপংকর/নাইচ/সঞ্জীব/আব্বাস/২০২০/১৭৫৮ ঘণ্টা

তথ্যবিবরণী নম্বর : ৫০৬৯

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১১ পৌষ (২৬ ডিসেম্বর) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ৯ হাজার ৯১২ জনের নমুনা পরীক্ষা করে ৮৩৪ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৮ হাজার ৯৯ জন।

 গত ২৪ ঘণ্টায় ৩০ জন-সহ এ পর্যন্ত ৭ হাজার ৪২৮ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৫০ হাজার ৪৮৮ জন।

#

দলিল/নাইচ/সঞ্জীব/আব্বাস/২০২০/১৭১৩ ঘণ্টা

তথ্যবিবরণী নম্বর : ৫০৬৮

**নেতৃত্বে থাকবেন ত্যাগীরাই**

 **---তথ্যমন্ত্রী**

ঢাকা, ১১ পৌষ (২৬ ডিসেম্বর) :

 'সুযোগসন্ধানী অনুপ্রবেশকারী নয়, আওয়ামী লীগের বিভিন্ন পর্যায়ের নেতৃত্বে ত্যাগীরাই থাকবেন'  বলেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

 আজ রাজধানীর মিন্টু রোডের সরকারি বাসভবন থেকে অনলাইনে বগুড়ার দুপচাঁচিয়া উপজেলা আওয়ামী লীগের ত্রিবার্ষিক সম্মেলনে প্রধান অতিথি হিসেবে দেয়া বক্তৃতায় মন্ত্রী একথা বলেন।

 তথ্যমন্ত্রী বলেন, 'যারা দুঃসময়ে দল ও জননেত্রীর পাশে ছিলেন, তারাই নেতৃত্বে আসবেন, সুযোগসন্ধানীদের নেতৃত্বে বসানোর কোনো সুযোগ নেই। গত ১২ বছরে নানা উদ্দেশ্য নিয়ে যারা আমাদের দলে প্রবেশ করেছে, তাদেরকে চিহ্নিত করে বের করে দিতে হবে।'

 ড. হাছান বলেন 'বঙ্গবন্ধুকন্যা প্রধানমন্ত্রী শেখ হাসিনার নেতৃত্বে বাংলাদেশ বঙ্গবন্ধুর স্বপ্নপূরণের পথে অদম্য গতিতে এগিয়ে চলছে। আজকে অর্থনৈতিক, মানবউন্নয়ন, সামাজিক- সকল সূচকে আমরা পাকিস্তানকে অতিক্রম করেছি, অনেক সূচকে আমরা ভারতকেও ছাড়িয়ে গেছি- এটা যাদের সহ্য হয় না, তারা দেশের বিরূদ্ধে ষড়যন্ত্রে লিপ্ত।'

 'এই ষড়যন্ত্রের অংশ হিসেবে তারা পরপর তিনবার রাষ্ট্র পরিচালনার দায়িত্বপ্রাপ্ত আওয়ামী লীগের মধ্যে অনুপ্রবেশকারী ঢুকিয়েছে তবে তাদেরকে চিহ্নিত করে বের করে দেয়া হচ্ছে' জানান মন্ত্রী।

 এ সময় করোনা নিয়ে ড. হাছান বলেন, 'করোনার দ্বিতীয় ঢেউ শুরু হয়েছে এবং প্রধানমন্ত্রী শেখ হাসিনা অত্যন্ত সফলতার সাথে মোকাবিলা করছেন। আপনারা দেখেছেন, সম্প্রতি করোনা মোকাবিলা নিয়ে ব্লুমবার্গ প্রকাশিত প্রতিবেদনে উপমহাদেশে বাংলাদেশের অবস্থান সবার ওপরে। এবং সমগ্র বিশ্বে করোনা মোকাবিলা দক্ষতায় বাংলাদেশ ২০তম স্থানে রয়েছে। আমরা করোনাকে কতটুকু সফলভাবে মোকাবিলা করতে পারছি, এই রিপোর্টই তা বলে দিচ্ছে।'

 তথাপি এ নিয়ে আত্মপ্রসাদ নয় বরং সবাইকে সতর্ক থেকে স্বাস্থ্যবিধি মেনে করোনা মোকাবিলায় সাফল্য অব্যাহত রাখার ওপর গুরুত্ব আরোপ করেন তথ্যমন্ত্রী ড. হাছান মাহমুদ।

 দুপচাঁচিয়া উপজেলা আওয়ামী লীগের সভাপতি মিজানুর রহমান খান সেলিমের সভাপতিত্বে ও সাধারণ সম্পাদক আলহাজ্ব ফজলুল হকের সঞ্চালনায় সম্মেলন উদ্বোধন করেন বগুড়া জেলা আওয়ামী লীগ সভাপতি মজিবর রহমান মজনু। জেলা শাখার সাধারণ সম্পাদক রাগেবুল আহসান রিপু প্রধান বক্তার বক্তব্য রাখেন।

 আওয়ামী লীগের সাংগঠনিক সম্পাদক এস এম কামাল হোসেন, স্বাস্থ্য সম্পাদক ডা. রোকেয়া সুলতানা ও কেন্দ্রীয় কমিটি সদস্য শাহাব উদ্দিন ফারাজী বিশেষ অতিথি হিসেবে সম্মেলনে বক্তব্য দেন।

#

আকরাম/নাইচ/সঞ্জীব/আব্বাস/২০২০/১৭০৭ ঘণ্টা

তথ্যবিবরণী নম্বর : ৫০৬৭

‘বঙ্গবন্ধু শেখ মুজিব কুইজ’ প্রতিযোগিতা

**গতকালের বিজয়ীদের তালিকা**

ঢাকা, ১১ পৌষ (২৬ ডিসেম্বর) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষে আয়োজিত অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার গতকালের কুইজে স্মার্টফোন বিজয়ী পাঁচ জন হলেন : মৃনাল রয়, নজরুল ইসলাম, শাহাজান আলী, সুমাইয়া মির্জা ও জহিরুল ইসলাম।

 গতকালের কুইজে ৮২ হাজার ১০৯ জন প্রতিযোগী অংশগ্রহণ করেন।

 স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/নাইচ/আব্বাস/২০২০/১৬৭০ ঘণ্টা

তথ্যবিবরণী                                                 নম্বর : ৫০৬৬

**আইসিটি সেক্টরে ১০ লাখ  ছেলে-মেয়ে কাজ করছে**

 **-আইসিটি প্রতিমন্ত্রী**

ঢাকা, ১১ পৌষ (২৬ ডিসেম্বর):

 তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, বর্তমানে দেশের ১১ কোটি মানুষ ইন্টারনেট ব্যবহার করছে। আইসিটি সেক্টরে ১০ লাখ ছেলে-মেয়ে কাজ করছে। ঘরে বসেই ফ্রিল্যান্সাররা বৈদেশিক মুদ্রা অর্জন করছে। করোনার সময় ১০ লাখ ই-নথি সম্পূর্ণ হয়েছে, যার মাধ্যমে সরকারের প্রশাসনিক কার্যক্রম, শিক্ষা, স্বাস্থ্য, সরবরাহসহ সবকিছু সচল রাখা সম্ভব হয়েছে। বিগত ১২ বছরে প্রধানমন্ত্রী শেখ হাসিনার নেতৃত্বে আমরা অর্থনৈতিক মুক্তির দ্বারপ্রান্তে উপনীত এবং বৈষম্যমুক্ত, অন্তর্ভুক্তিমূলক সমাজপ্রতিষ্ঠায় প্রচেষ্টা চালিয়ে যাচ্ছেন বলেও তিনি উল্লেখ করেন।

 প্রতিমন্ত্রী আজ তথ্য ও যোগাযোগ প্রযুক্তি বিভাগের উদ্যোগে মহান বিজয় দিবস ২০২০ উপলক্ষ্যে ‘জাতির পিতার স্বপ্নের সোনার বাংলা বিনির্মাণে মুক্তিযুদ্ধের চেতনা ধারণ ও ডিজিটাল প্রযুক্তির সর্বোত্তম ব্যবহার’ শীর্ষক ভার্চুয়াল আলোচনাসভায় সভাপতির বক্তৃতায় এসব কথা বলেন।

 অনুষ্ঠানের প্রধান অতিথি ও মুখ্য আলোচক ঢাকা বিশ্ববিদ্যালয়ের প্রাক্তন উপাচার্য ডক্টর আ আ ম স আরেফিন সিদ্দিক বলেন, বঙ্গবন্ধু কারিগরি, বৃত্তিমূলক এবং বিজ্ঞান ও প্রযুক্তিশিক্ষার ওপর গুরুত্ব দিয়েছিলেন। সাধারণ জনগণের মাঝে তথ্যপ্রযুক্তির সুবিধা পৌঁছে দেয়া ও বঙ্গবন্ধুর জীবনাদর্শ বাস্তবায়নের মাধ্যমে স্বপ্নের সোনার বাংলা তথা প্রযুক্তিনির্ভর সাম্যের বাংলাদেশ গড়ে তুলতে হবে।

 অনুষ্ঠানে অন্যোন্যের মধ্যে বক্তৃতা করেন তথ্য ও যোগাযোগ প্রযুক্তি বিভাগের সিনিয়র সচিব এন এম জিয়াউল আলম, বাংলাদেশ হাইটেক পার্ক এর ব্যবস্থাপনা পরিচালক হোসনে আরা বেগম, বাংলাদেশ কম্পিউটার কাউন্সিলের নির্বাহী পরিচালক পার্থ প্রতিম দেব, তথ্য ও যোগাযোগ প্রযুক্তি অধিদপ্তরের মহাপরিচালক এবিএম আরশাদ হোসেন, ডিজিটাল সিকিউরিটি এজেন্সির মহাপরিচালক রেজাউল করিম।

#

শহিদুল/শাহ আলম/কামাল/রেজ্জাকুল/শামীম/২০২০/১৫২৫ ঘণ্টা

তথ্যবিবরণী নম্বর : ৫০৬৫

**সচেতন হলেই পুষ্টি নিরাপত্তা নিশ্চিত হবে**

 **- কৃষিমন্ত্রী**

ঢাকা, ১১ পৌষ (২৬ ডিসেম্বর) :

 পুষ্টিনিরাপত্তা নিশ্চিতের জন্য সচেতনতা সবচেয়ে বেশি জরুরি বলে মন্তব্য করেছেন কৃষিমন্ত্রী ড. মো: আব্দুর রাজ্জাক। তিনি বলেন, পুষ্টিবিষয়ে জনগণ বিশেষ করে তরুণরা সচেতন হলেই পুষ্টি নিরাপত্তা অর্জন করা সম্ভব। পুষ্টিবিষয়ক সচেতনতাবৃদ্ধি, পুষ্টিসম্মত জীবনযাপন অনুশীলন ও কর্মসূচিতে তরুণদেরকে সম্পৃক্ত করতে পারলে পুষ্টিসমৃদ্ধ জাতি গড়ে তোলা সম্ভব হবে।

 কৃষিমন্ত্রী আজ ‘নিউট্রিশন অলিম্পিয়াড ২০২০’-এর ভার্চুয়াল উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

 সচেতনতার পাশাপাশি স্বল্পআয়ের মানুষের আয়ের পথও বাড়াতে হবে উল্লেখ করে কৃষিমন্ত্রী বলেন, দেশের মানুষের জন্য পুষ্টিসম্মত ও নিরাপদখাদ্য নিশ্চিত করতে সরকার বদ্ধপরিকর। প্রধানমন্ত্রী শেখ হাসিনার নেতৃত্বে সরকার পুষ্টি নিরাপত্তা নিশ্চিতকরণের জন্য বিভিন্ন সময়োপযোগী পদক্ষেপ গ্রহণ করেছে। পুষ্টিখাতকে বিশেষ প্রাধান্য দিয়ে ‘খাদ্য নিরাপত্তা ও পুষ্টিনীতি-২০২০’ এবং 'জাতীয় পুষ্টি কর্মপরিকল্পনা ২০১৬-২০২৫'সহ বিভিন্ন সেক্টরাল পলিসির আওতায় বিভিন্ন উদ্যোগ গ্রহণ করা হয়েছে।

 উল্লেখ্য, কিশোর-কিশোরী এবং তরুণদের দক্ষতা ও সক্ষমতাবৃদ্ধির মাধ্যমে পুষ্টিসমৃদ্ধ সমাজগঠনে সম্মিলিত উদ্যোগের বার্ষিক জাতীয় অনুষ্ঠান হলো ‘নিউট্রিশন অলিম্পিয়াড’। বাংলাদেশে নিউট্রিশন ক্লাবের পথচলা শুরু ২০১৫ সালে, বিড (BIID) এর হাত ধরে। প্রথমে ইউনিভার্সিটি লেভেল থেকে শুরু করা হলেও বর্তমানে সাড়ে চারহাজারেরও বেশি স্কুল, কলেজ এবং ইউনিভার্সিটিতে সক্রিয় নিউট্রিশন ক্লাব রয়েছে, যার মাধ্যমে স্বল্পপরিসরে হলেও নিউট্রিশন নিয়ে কাজ করার সুযোগ পাচ্ছে শিক্ষার্থীরা। এই ছোট-বড় নিউট্রিশন ক্লাবগুলোকে একত্রিত করে বিড ফাউণ্ডেশন বিভিন্ন সরকারি ও বেসরকারি প্রতিষ্ঠানের সহযোগিতায় যৌথভাবে ২০১৭ সাল থেকে নিউট্রিশন অলিম্পিয়াডের আয়োজন করে আসছে।

 স্বাস্থ্য ও পরিবার কল্যাণ মন্ত্রণালয়ের অতিরিক্ত সচিব কাজী জেবুন্নেছা বেগমের সভাপতিত্বে কানাডার রাষ্ট্রদূত বেনওয়া প্রিফন্তেইন এবং পুষ্টি ও খাদ্য বিজ্ঞান ইনস্টিটিউটের অধ্যাপক নাজমা শাহীন অনুষ্ঠানে বক্তব্য রাখেন। মূলপ্রবন্ধ উপস্থাপন করেন বাংলাদেশ কৃষি বিশ্ববিদ্যালয়ের সাবেক ভিসি অধ্যাপক এমএ সাত্তার মন্ডল।

#

কামরুল/শাহ আলম/কামাল/রেজ্জাকুল/খোরশেদ/২০২০/১৫৩০ ঘণ্টা

তথ্যবিবরণী                                                 নম্বর : ৫০৬৪

**অভিনেতা আবদুল কাদেরের মৃত্যুতে মন্ত্রিপরিষদের সদস্যবৃন্দের শোক**

ঢাকা, ১১ পৌষ (২৬ ডিসেম্বর):

 অভিনেতা আবদুল কাদেরের মৃত্যুতে মন্ত্রী ও প্রতিমন্ত্রীবর্গ গভীর শোক ও দুঃখপ্রকাশ করেছেন।

 আবদুল কাদেরের মৃত্যুতে গভীর শোক ও দুঃখপ্রকাশ করেছেন তথ্যমন্ত্রী ড. হাছান মাহ্‌মুদ, পরিকল্পনা মন্ত্রী এম এ মান্নান, শিল্পমন্ত্রী নূরুল মজিদ মাহমুদ হুমায়ূন, খাদ্যমন্ত্রী সাধন চন্দ্র মজুমদার, পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন। এছাড়া, শিল্প প্রতিমন্ত্রী কামাল আহমেদ মজুমদার, যুব ও ক্রীড়া প্রতিমন্ত্রী মোঃ জাহিদ আহসান রাসেল, তথ্য প্রতিমন্ত্রী ডা. মোঃ মুরাদ হাসান এবং গৃহায়ন ও গণপূর্ত প্রতিমন্ত্রী শরীফ আহমেদ, সংস্কৃতি বিষয়ক প্রতিমন্ত্রী কে এম খালিদ গভীর শোক ও দুঃখপ্রকাশ করেছেন।

 পৃথক পৃথক শোকবার্তায় মন্ত্রী ও প্রতিমন্ত্রীগণ মরহুমের রুহের মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

শাহ আলম/কামাল/রেজ্জাকুল/শামীম/২০২০/১৪২৭ ঘণ্টা

তথ্যবিবরণী নম্বর : ৫০৬৩

**অভিনেতা আবদুল কাদেরের মৃত্যুতে তথ্য প্রতিমন্ত্রীর শোক**

ঢাকা, ১১ পৌষ (২৬ ডিসেম্বর):

 জনপ্রিয় অভিনেতা আবদুল কাদেরের মৃত্যুতে গভীর শোক ও দুঃখপ্রকাশ করেছেন তথ্য প্রতিমন্ত্রী
ডা. মোঃ মুরাদ হাসান।

 আবদুল কাদেরের অভিনয় মানুষের হৃদয় ছুঁয়ে গেছে উল্লেখ করে প্রতিমন্ত্রী শোকবার্তায় বলেন, জীবনের আশা, আনন্দ ও বেদনার তীব্র অনুভূতি তিনি অনুপম অভিনয় শৈলীতে অসাধারণভাবে ফুটিয়ে তুলতেন। অভিনয়ের পাশাপাশি তিনি বিজ্ঞাপনচিত্রেও অনবদ্য অভিনয়ের কারণে মানুষের হৃদয়ে বেঁচে থাকবেন।

 ডা. মোঃ মুরাদ হাসান মরহুমের রুহের মাগফেরাত কামনা করেন ও শোকসন্তপ্ত পরিবারের প্রতি গভীর সমবেদনা জানান।

#

তুহিন/শাহ আলম/কামাল/রেজ্জাকুল/শামীম/২০২০/১২৪৬ ঘণ্টা

তথ্যবিবরণী নম্বর : ৫০৬২

**অভিনেতা আবদুল কাদের এর মৃত্যুতে সংস্কৃতি প্রতিমন্ত্রীর শোক**

ঢাকা, ১১ পৌষ (২৬ ডিসেম্বর) :

 জনপ্রিয় অভিনেতা আবদুল কাদেরের মৃত্যুতে গভীর শোক ও দুঃখ প্রকাশ করেছেন সংস্কৃতি বিষয়ক প্রতিমন্ত্রী কে এম খালিদ।

 শোকবার্তায় তিনি বলেন, অভিনেতা আবদুল কাদের তাঁর অভিনয়শৈলী ও সৃষ্টিকর্মের মধ্য দিয়ে মানুষের হৃদয়ে বেঁচে থাকবেন।

 প্রতিমন্ত্রী মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

ফয়সল/শাহ আলম/কামাল/রেজ্জাকুল/খোরশেদ/২০২০/১১৪৫ ঘণ্টা

তথ্যবিবরণী নম্বর : ৫০৬১

**অভিনেতা আবদুল কাদেরের মৃত্যুতে তথ্যমন্ত্রীর শোক**

ঢাকা, ১১ পৌষ (২৬ ডিসেম্বর):

 জনপ্রিয় অভিনেতা আবদুল কাদেরের মৃত্যুতে গভীর শোক ও দুঃখপ্রকাশ করেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহমুদ।

 আজ রাজধানীর একটি হাসপাতালে চিকিৎসাধীন অবস্থায় আবদুল কাদেরের মৃত্যু হয়। তিনি ক্যান্সার আক্রান্ত ছিলেন। আবদুল কাদেরের মৃত্যুসংবাদে তথ্যমন্ত্রী মরহুমের আত্মার শান্তি কামনা করেন এবং শোকসন্তপ্ত পরিবারের প্রতি গভীর সমবেদনা জানান।

 শোকবার্তায় তিনি বলেন, হুমায়ূন আহমেদের 'কোথাও কেউ নেই' ধারাবাহিক নাটকে অভিনয়ের মাধ্যমে পরিচিতি অর্জনকারী আবদুল কাদের অভিনয়ের পাশাপাশি বিজ্ঞাপন ও ম্যাগাজিন অনুষ্ঠানেও প্রিয়মুখ ছিলেন। তার অভিনীত নাটক ও অন্যান্য শিল্পমাধ্যমে তিনি দেশের মানুষের হৃদয়ে বেঁচে থাকবেন।

#

আকরাম/শাহ আলম/কামাল/রেজ্জাকুল/শামীম/২০২০/১১৪১ ঘণ্টা